39. schôdza NR SR - 1.deň - B. popoludní
Dátum: 2025-09-09
Poslanec: Janckulík, Igor (KDH)
Druh vystúpenia: Vystúpenie v rozprave

54. Ďakujem pekne za slovo. Vážený pán podpredseda, vážená pani ministerka, vážený pán minister, kolegyne, kolegovia, ja idem rozprávať trošku z praxe. Ja som tiež záchranár, dobrovoľný záchranár, v roku 2008 som založil Oravský záchranný systém, ktorý sa špecializuje na vyhľadávanie nezvestných ľudí, ktorí sa stratia v prírode. My sme vlastne odkázaní na spoluprácu ako dobrovoľníci s profesionálmi a myslím si, že tá spolupráca je veľmi dobrá, lebo keď hľadáme niekoho, tak ide o záchranu ľudského života a tam sa neriešia nejaké veci medzi sebou, ale tam sa musíme spojiť, aby sme čím skôr toho človeka zachránili. My sme už za to obdobie od 2008 zachránili, cez 50 ľudí sme našli živých, cez 50 mŕtvych, takže sú to veľké počty a robíme to všetko bez nároku na mzdu v osobnom voľne na úkor svojich rodín. A veľmi často spolupracujeme s dobrovoľnou horskou záchrannou službou, lebo tu treba povedať, že keď niekoho hľadáme, tak nehľadáme, niekoho nájdeme, dá sa povedať, za pár hodín, ale niekoho hľadáme týždne, dokonca aj mesiace. A vieme dobre, že štátne zložky, ktoré sú profesionálne zložky, polícia alebo horská záchranná služba, si nemôže dovoliť, aby niekoho hľadala týždeň alebo mesiace, lebo určite nemajú takú veľkú kapacitu, ako majú dobrovoľníci. Ako som spomínal, my veľmi často spolupracujeme s dobrovoľnou horskou záchrannou službou, s dobrovoľnými hasičskými zbormi, ktorí sú takisto veľkým prínosom pri pátra... pri týchto pátracích akciách, lebo čím je viac ľudí, tak tým je väčšia šanca toho človeka čím skôr nájsť. Keď bol, ako môj kolega František Majerský spomínal, že prvý ten návrh zákona, keď pán Migaľ ho ešte, prišiel s ním do parlamentu, tak bolo viacero stretnutí aj s dobrovoľnou horskou záchrannou službou a vymieňali sme si nejaké názory, pripomienky, mali sme aj stretnutie s pani štátnou tajomníčkou Kurilovskou, kde dobrovoľná horská záchranná služba dávala tiež viacero pripomienok, ale čo ja mám informácie, že potom mali byť ešte nejaké stretnutia, ale, žiaľ, údajne sa neudiali a podľa mňa je to veľká škoda, lebo mám trošku obavy, že trošku hazardujeme s tým dobrovoľníctvom, ktoré u nás veľmi dobre funguje a keď im budeme sťažovať, týmto dobrovoľníkom, ich činnosť, že budú musieť, samozrejme, každý dobrovoľník musí spĺňať kritériá, to som za, aj musí mať určité nejaké školenia, ale aby tu bola vytvorená nejaká národná asociácia záchranárov, ktorá to bude úzka skupina ľudí, nevieme, ako to ešte bude fungovať, ale mám trošku obavy, aby sme týchto dobrovoľných horských záchranárov neodradili a, samozrejme, aj potom tie zložky, ako je naša zložka Oravský záchranný systém, ktorá spolupracuje s týmito organizáciami. Toto je prvé čítanie, tak ja verím, pán minister, že stretnete sa ešte so zástupcami dobrovoľnej horskej záchrannej služby, aby v druhom čítaní sa pripravil taký zákon, aby keď sa niečo stane, aby tí dobrovoľní záchranári išli s nadšením a so srdcom pomôcť tým ľuďom, ale nie aby ich to odrádzalo, lebo nemôžeme si to fakt v súčasnosti dovoliť, strácať takýchto ľudí, ktorí aj v dnešnej ťažkej dobe sú ochotní prísť a pomáhať druhým ľuďom. Ďakujem.